אולפני דיסניטון

אולפני דיסניטון (באנגלית: Disneytoon Studios) היה אולפן הנפשה אמריקאי שהפיק סרטי הנפשה שהופצו בעיקר בפורמט לצפייה ביתית ומדי פעם בבתי הקולנוע. האולפן הפיק 44 סרטים מונפשים באורך מלא, לצד סרטים קצרים וספיישלים טלוויזיוניים, כאשר כולם מבוססים על זיכיונות מדיה והפקות של חברת וולט דיסני ומשמשים להם כהמשכון או ספין אוף או פריקוול. האולפן נוסד ב-1 באפריל 1990, כאשר המטה שלו היה ב-Disney Grand Central Creative Campus שממוקם בעיר גלנדייל שבמחוז לוס אנג'לס שנמצא בדרום קליפורניה שבארצות הברית. הסרט הראשון שהפיק האולפן היה "אגדות ברווזים הסרט: אוצר המנורה האבודה" משנת 1990, כאשר הוא מבוסס על סדרת הטלוויזיה "אגדות ברווזים". בשנת 2015 יצא לאקרנים הסרט האחרון של האולפן, "טינקרבל ואגדת לעולם לא", כאשר הוא לוקח חלק בסדרת הסרטים "טינקרבל" שהפיק. ב-28 ביוני 2018 האולפן נסגר באופן רשמי לאחר 28 שנים של פעילות. תחילה האולפן היה אורגן של Disney Television Animation, כאשר החל משנת 2003 נהיה אורגן של אולפני ההנפשה של וולט דיסני, שהוא בעצמו אורגן של Walt Disney Studios, שבסופו של דבר כולם בבעלות חברת וולט דיסני. לפני קבלת שמו הנוכחי, האולפן נקרא Disney MovieToons בשנים 1990–2003 ו-Disney Video Premieres בשנים 1994–2003. בין שירותי ההנפשה שהאולפן שיתף איתם פעולה להפקת הסרטים נכללים אולפני הנפשה שונים של חברת וולט דיסני שממוקמים בצרפת, אוסטרליה, יפן וקנדה. אולפנים נוספים כוללים את Blur Studio ו-Prana Studios. האולפן נוסד ב-1 באפריל 1990, כשההפקה הראשונה שלו שיצאה לאקרנים בבתי הקולנוע הייתה "אגדות ברווזים הסרט: אוצר המנורה האבודה" בשנת 1990, אשר מבוססת על סדרת הטלוויזיה "אגדות ברווזים". על פי במאי ומפיק הסרט, בוב האת'קוק, הוא נועד במקור להיות חמישה פרקים בסדרת הטלוויזיה עד שהוחלט לראות אם יש דרך להפיץ את הפרקים כסרט באורך מלא. דבר דומה קרה עם הפקת הסרט השני של האולפן, "שובו של ג'אפר" משנת 1994, שנועד במקור להיות שלושת פרקי הבכורה של סדרת הטלוויזיה "אלאדין" שמבוססת על סרט בעל אותו שם משנת 1992. במקום ששלושת הפרקים ישודרו כספיישל טלוויזיוני לפני התחלת הסדרה, הוחלט שהם יהפכו לסרט באורך מלא שיופץ ישירות לצפייה ביתית. תחילה הייתה התנגדות לרעיון בטענה שהוא יוזיל את המותג, אך בסופו של דבר הוא יצא לפועל. הסרט זכה להצלחה רבה במכירות והאולפן החל למכור סרטים ישירות לצפייה ביתית שמבוססים על זיכיונות מדיה והפקות של חברת וולט דיסני. בין הסרטים באורך מלא שהפיק האולפן בין השנים 1995–2003 נכללים "אלאדין ומלך הגנבים", "פו הדב: ההרפתקה הגדולה ביותר", "היפה והחיה 2: חורף קסום", "היפה והחיה: עולמה הקסום של בל", "פוקהונטס 2: מסע לעולם חדש", "מלך האריות 2: מלכות סימבה", "פו הדב: עונות של נתינה", "גופי הולך לקולג'", "בת הים הקטנה 2: השיבה לים", "סינדרלה 2: חלומות מתגשמים", "הגיבן מנוטרדאם 2: סוד הפעמון", "שנה טובה מפו הדב", "על כלבים וגנבים 2: הרפתקאות פאטץ' בלונדון", "אטלנטיס: שובו של מיילו", "גופי: הסרט", "פיטר פן 2", "ספר הג'ונגל 2" ו"חזרזיר: הסרט", כאשר כולם, מלבד הארבעה האחרונים, הופצו ישירות לצפייה ביתית. ב-1997 הופק בשיתוף האולפן הסרט הקצר "Redux Riding Hood" שקיבל מועמדות לפרס אוסקר לסרט המונפש הקצר הטוב ביותר בטקס פרסי אוסקר ה-70, אך הפסיד לסרט "המשחק של גרי". נכון לשנת 2002, סרטי האולפן היו בתקציב של פחות מ-15 מיליון דולר, כאשר הם הכניסו כ-100 מיליון דולר ממכירות והשכרות. בארגון מחדש של חברת וולט דיסני שנעשה בינואר 2003, הוחלט שהאולפן יהיה אורגן של אולפני ההנפשה של וולט דיסני, לאחר שהיה אורגן של Disney Television Animation. כמו כן, הוחלט לשנות את שמו לאולפני דיסניטון, לאחר שנקרא Disney MovieToons ו-Disney Video Premieres בהתאמה. בין השנים 2004–2006 האולפן הפיק את הסרטים "מלך האריות 3: האקונה מאטאטה", "פו הדב: האביב של רו", "מיקי, דונלד, גופי: שלושת המוסקטרים", "חג המולד של מיקי מאוס", "מולאן 2", "פו הדב: סיפורו של פיל נפיל", "טרזן 2", "לילו וסטיץ' 2 - הגליץ' של סטיץ'", "פו הדב: סיפור ליל כל הקדושים של פיל נפיל", "הקיסר נפל על הראש 2", "במבי 2", "אחי הדוב 2" ו"השועל והכלבלב 2". ג'ון לאסיטר הצטרף לדיסני עם רכישת פיקסאר בשנת 2006, והודיע שהוא לא אוהב את ההפקות של האולפן מכיוון שהוא חש שהם פוגעים בערכם של המדיות המקוריות. בנוסף, בעקבות סיבוכים הקשורים להפקה של הסרט "טינקרבל", החלו דיונים על מוקד האולפן. הוחלט שהוא יפסיק להפיק הפקות המשך ישירות לצפייה ביתית, וכתוצאה מכך בוטלו סרטים שתוכננו להיות המשך ל"פינוקיו", "דמבו הפיל המעופף", "חתולים בצמרת", "צ'יקן ליטל" ו"לפגוש את הרובינסונים". עקב החלטה זו יציאתם של הסרטים "סינדרלה 3: אהבת אמת" ו"בת הים הקטנה 3: סיפורה של אריאל" היה בספק, אם בסופו של דבר יצאו. בשנת 2008 האולפן העביר את המיקוד שלו לזיכיונות והנפשה ממוחשבת, כאשר הוא הפיק את סדרת הסרטים "טינקרבל" שמבוססת על הזיכיון "פיות דיסני", כמו כן הוא הפיק את "מטוסים" ו"מטוסים 2: לוחמי האש" שמשמשים כספין אוף לזיכיון "מכוניות". הייתה אמורה להיות גם סדרת סרטים שמבוססת על הזיכיון "נסיכות דיסני", כאשר לאחר הפצת הסרט הראשון בה, "הנסיכות של דיסני - סיפורים מכושפים", הוחלט לבטל אותה. האולפן היה אמור להפיק גם סרטים לזיכיון שמבוסס על שבעת הגמדים מתוך הסרט "שלגיה ושבעת הגמדים" משנת 1937, כאשר הוחלט לבטל אותו. בנובמבר 2017 הודיע לאסיטר, שהיה בעל תפקיד משמעותי באולפן, שהוא ייצא לחופשה של שישה חודשים לאחר שהכיר במה שכינה "צעדים שגויים" בהתנהגותו עם העובדים באולפני פיקסאר, אולפני ההנפשה של וולט דיסני ואולפן זה. ב-8 ביוני 2018 הוכרז שלאסיטר יעזוב את חברת וולט דיסני בסוף השנה, אך ייקח על עצמו תפקיד ייעוץ עד אז. ב-28 ביוני 2018, עשרים יום לאחד ההכרזה, נודע שהאולפן נסגר וכתוצאה מכך פוטרו 75 אנימטורים. עקב סגירת האולפן בוטל סרט שלישי בסדרת "מטוסים" שהיה אמור לעקוב אחר עתיד התעופה בחלל החיצון, כמו כן בוטלו הסרט השביעי והשמיני בסדרת "טינקרבל", שהשמיני היה אמור לסיים את הסדרה ולהציג, בין היתר, את תחילת היחסים של טינקרבל ופיטר פן, כשהוא נקרא תחת שם העבודה "Tink Meets Peter" ("טינק פוגשת את פיטר"). סרטי האולפן הופצו ברחבי העולם ודובבו לשפות שונות, בין היתר בישראל, בה הסרטים הופצו בדיבוב ותרגום עברי, כאשר הם הוקרנו בביתי הקולנוע, הופצו בפורמט לצפייה ביתית, שודרו בטלוויזיה ועלו לשירותי סטרימינג, ביניהם נטפליקס ודיסני+. בהשראת סרטי האולפן יוצרו מוצרים נלווים, הכוללים ספרים, בובות, משחקי וידאו ופסקולים. רוב סרטי האולפן יודעים ככאלה שהופקו בזול, שלוהקו אליהם מדבבים זולים ושנעשה בהם שימוש חוזר בחומרים, לכן הם נחשבים על ידי רבים כסרטים "הגרועים ביותר שהחברה הפיקה". מדיה וקבצים בנושא אולפני דיסניטון בוויקישיתוף אתר האינטרנט הרשמי של אולפני דיסניטון (באנגלית) "אולפני דיסניטון", במסד הנתונים הקולנועיים IMDb (באנגלית) שרה בייסלי, DisneyToon Studios Prexy Morrill Steps Down, באתר Animation World Network‏, 21 ביוני 2007 מארק גרייזר, Layoffs Hit ‘Planes’ Producer DisneyToon Studios, באתר וראייטי, 11 באוגוסט 2014 ריצ'רד הרינגטון, DuckTales: The Movie, באתר וושינגטון פוסט, 7 באוגוסט 1990 ביל דוסוביץ, Disney Shuts Down Disneytoon Studios in Glendale: Exclusive, באתר IndieWire‏, 28 ביוני 2018 שרה בייסלי, DisneyToon Studios Builds Slate Under New Name and Homes for Needy, באתר Animation World Network‏, 16 ביוני 2003 Disneytoon Studios: Job Description אילין הופמן, Buena Vista Home Entertainment: A Very Lucky Accident Indeed, באתר Animation World Network‏, 8 בנובמבר 1997 ג'ו סטרייק, Disney’s Animation Cash Crop — Direct-to-Video Sequels, באתר Animation World Network‏, 28 במרץ 2005 אריק אולסון, Disney ups TV animation duo, באתר וראייטי, 27 באפריל 1998 THE 70TH ACADEMY AWARDS, באתר פרס אוסקר אנתוני ברזניקאן, Disney taking sequels to the bank, בעיתון Spartanburg Herald-Journal‏, 14 בפברואר 2002 ג'ים היל, Say “So Long !” to direct-to-video sequels : DisneyToon Studios tunes out Sharon Morrill, באתר Jim Hill Media‏, 20 ביוני 2007 דייד האייס ובן פריץ, Disney unveils animation slate, באתר וראייטי, 8 באפריל 2008 ג'וש ארמסטרונג, From Snow Queen to Pinocchio II : Robert Reece’s animated adventures in screenwriting, באתר Animated Views‏, 22 באפריל 2013 העיתונות המאוחדת, In shift, Disney to scrap lucrative direct-to-DVD animated sequels, באתר Seattle Post-Intelligencer‏, 22 ביוני 2007 ג'ו סטרייק, Disney DTV Sequels: End of the Line, באתר Animation World Network‏, 28 במרץ 2007 ג'וש ארמסטרונג, Mike Disa and The Seven Dwarfs : How the Snow White prequel became a Dopey movie, באתר Animated Views‏, 14 באוגוסט 2013 הת'ר לנדי, Read Disney animation chief John Lasseter’s memo to staff about his “unwanted hugs”, באתר Quartz‏, 21 בנובמבר 2017 ברוקס בארנס, Pixar Co-Founder to Leave Disney After 'Missteps', באתר הוליווד ריפורטר, 8 ביוני 2018 ציוץ של סטיבן אנדרסון, ברשת החברתית טוויטר, 28 באוגוסט 2022 קרוליין פוקס, Why So Many Disney Animated Sequels Are Straight To Video, באתר Screen Rant‏, 2 באוקטובר 2020